รัฐบาลไทย-ข่าวทำเนียบรัฐบาล-รองนายกรัฐมนตรีลงพื้นที่น้ำท่วม เชิญชวนทุกภาคส่วนเป็นจิตอาสาช่วยประชาชน
วันอาทิตย์ที่ 6 สิงหาคม 2560
รองนายกรัฐมนตรีลงพื้นที่น้ําท่วม เชิญชวนทุกภาคส่วนเป็นจิตอาสาช่วยประชาชน
พร้อมทั้งมอบเงินในนามของชมรมภูมิพลังแผ่นดินและสํานักงานรองนายกรัฐมนตรี จํานวน 100,000 บาท และถุงยังชีพ ผ่านผู้ว่าราชการจังหวัดนครพนม
เมื่อวันที่ (5 ส.ค.60) เวลา 09.00 น.พลอากาศเอก ประจิน จั่นตอง รองนายกรัฐมนตรี และ พลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ พร้อมด้วยคณะได้เดินทางไปยังองค์การบริหารส่วนตําบลหนองสังข์ อําเภอนาแก จังหวัดนครพนม โดยเดินทางจากท่าอากาศยานสกลนครด้วยเฮลิคอปเตอร์เพื่อสํารวจสภาพน้ําท่วมในพื้นที่ระหว่างเส้นทางไปด้วย เมื่อคณะเดินทางไปถึงนายสมชาย วิทย์ดํารง ผู้ว่าราชการจังหวัดนครพนมและนายเมธา ชูจันทร์ นายอําเภอนาแก พร้อมด้วยหัวหน้าส่วนราชการของจังหวัดนครพนม พร้อมทั้งหน่วยทหารและตํารวจในพื้นที่ได้ให้การต้อนรับและบรรยายสรุปสถานการณ์อุทกภัยของจังหวัดนครพนมที่เกิดจากพายุ “เซินกา” สรุปได้ว่า มีอําเภอที่ได้รับผลกระทบรวม 10 อําเภอ ซึ่งได้ประกาศเป็นเขตประสบภัยพิบัติแล้ว อย่างไรก็ตามทางจังหวัดนครพนมได้มีการเตรียมการเป็นการล่วงหน้าหลังจากที่ได้รับการแจ้งเตือนจากทางราชการ จึงทําให้สามารถประกาศเตือนภัยให้แก่ประชาชนได้ทราบ รวมทั้งเตรียมการอพยพและเคลื่อนย้ายราษฎร สัตว์เลี้ยง สิ่งของ ไปอยู่ในพื้นที่ปลอดภัยได้เป็นส่วนใหญ่ ในส่วนของการให้ความช่วยเหลือราษฎรที่ได้รับความเดือดร้อนนั้น ได้มีการระดมความช่วยเหลือจากทุกภาคส่วนทั้งภาครัฐและเอกชนอย่างเต็มที่ ซึ่งขณะนี้มีแนวโน้มว่าระดับน้ําเริ่มลดลงจึงได้วางแผนเตรียมการฟื้นฟูภายหลังน้ําลดในทันที
พลอากาศเอก ประจิน จั่นตอง รองนายกรัฐมนตรีได้กล่าวในที่ประชุมว่านายกรัฐมนตรีมีความห่วงใยในปัญหาอุทกภัยครั้งนี้เป็นอย่างมาก จึงขอให้ทุกส่วนราชการได้ช่วยกันช่วยเหลือราษฎรอย่างเต็มที่ ช่วยกันสร้างการรับรู้เพื่อความเข้าใจที่ถูกต้อง และเชิญชวนทุกภาคส่วนเข้ามาร่วมกันเป็นจิตอาสาเพื่อช่วยเหลือราษฎรที่กําลังประสบความเดือดร้อนในขณะนี้ไปจนกระทั่งถึงการฟื้นฟูต่อไป
จากนั้นคณะของรองนายกรัฐมนตรีได้เดินทางไปยังวัดสระพังทอง หมู่ 1 ตําบลหนองสังข์ อําเภอนาแก จังหวัดนครพนม ซึ่งเป็นศูนย์ช่วยเหลือผู้ประสบอุทกภัย เพื่อพบปะพี่น้องประชาชนที่เดือดร้อน โดยรองนายกรัฐมนตรีได้กล่าวต่อพี่น้องประชาชนเหล่านี้ว่า นายกรัฐมนตรีฝากแสดงความเสียใจกับพี่น้องประชาชนที่ประสบความเดือดร้อน และรัฐบาลจะทําทุกอย่างร่วมกับทุกภาคส่วนที่เป็นจิตอาสาช่วยเหลือผู้ประสบภัยอย่างเต็มที่ โดยจะดําเนินการตามพระราชดํารัสของสมเด็จพระเจ้าอยู่หัวมหาวชิราลงกรณ บดินทรเทพยวรางกูร ที่ทรงตรัสแก่รัฐบาลว่า “ให้ช่วยเหลือประชาชนให้ดีที่สุด” ซึ่งรองนายกรัฐมนตรีได้กล่าวให้กําลังใจพร้อมทั้งมอบเงินในนามของชมรมภูมิพลังแผ่นดินและสํานักงานรองนายกรัฐมนตรี (พลอากาศเอก ประจิน จั่นตอง) จํานวน 100,000 บาท และถุงยังชีพ ผ่านผู้ว่าราชการจังหวัดนครพนม เพื่อนําไปช่วยเหลือพี่น้องประชาชนที่เดือดร้อนต่อไป
ในการเดินทางไปตรวจเยี่ยมพื้นที่และประชาชนที่ประสบอุทกภัยในจังหวัดต่าง ๆ ของพลอากาศเอก ประจิน จั่นตอง รองนายกรัฐมนตรี ได้ดําเนินการมาตั้งแต่วันที่ 2 สิงหาคม ที่อําเภอเมือง จังหวัดสกลนคร อําเภอนาหว้า จังหวัดนครพนม และประชุมติดตามสถานการณ์ที่จังหวัดอุดรธานี รวมทั้งการตรวจเยี่ยมในครั้งนี้ที่อําเภอนาแก จังหวัดนครพนม ซึ่งเป็นพื้นที่ในการกํากับและติดตามราชการในภูมิภาคในพื้นที่ภาคตะวันออกเฉียงเหนือตอนบนของพลอากาศเอก ประจิน จั่นตอง รองนายกรัฐมนตรีในเขต 10 และ เขต 11 รวม 8 จังหวัด ซึ่งส่วนใหญ่เป็นพื้นที่ที่กําลังประสบอุทกภัยอยู่ในขณะนี้
......................................................
กลุ่มประชาสัมพันธ์และเผยแพร่ สํานักโฆษก
ข้อมูลโดย พลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)